ส่วนที่ 1

ข้อมูลสรุป (Executive Summary)

บริษัท ศุภาลัย จำกัด (มหาชน) (“บริษัทฯ”) จดทะเบียนจัดตั้งบริษัทเมื่อวันที่ 26 มิถุนายน 2532
ประกอบธุรกิจอสังหาริมทรัพย์ เพื่อที่อยู่อาศัยและเพื่อการพาณิชย์
และได้นำหุ้นสามัญเข้าจดทะเบียนในตลาดหลักทรัพย์แห่งประเทศไทยในวันที่ 17 พฤศจิกายน 2536
ในช่วงเวลาที่ผ่านมา บริษัทฯ และบริษัทย่อยได้ขยายธุรกิจอสังหาริมทรัพย์จนครอบคลุมทั้งวงจร
ได้แก่ การพัฒนาโครงการบ้านจัดสรร
การสร้างอาคารชุดและอาคารสำนักงานให้เช่าและการบริหารจัดการอาคารและสถานที่ บริษัทฯ
เป็นผู้พัฒนาโครงการบ้านพักอาศัยทั้งในลักษณะแนวราบในรูปแบบของบ้านเดี่ยว (Detached
House) บ้านแฝด (Duplex House) และทาวน์เฮ้าส์ (Townhouse)
โดยขายบ้านพร้อมที่ดินจัดสรร ทั้งบ้านสร้างเสร็จก่อนขาย และบ้านสั่งสร้าง
ทั้งนี้ส่วนใหญ่จะขายบ้านที่กำลังก่อสร้างใกล้เสร็จ
และพัฒนาโครงการในลักษณะแนวสูงในรูปแบบของอาคารชุดหรือคอนโดมิเนียม
โดยโครงการบ้านพักอาศัยแนวราบและโครงการอาคารชุดของบริษัทฯ
จะกระจายอยู่ในหลากหลายทำเลทั่วเขตกรุงเทพมหานครและปริมณฑลรวมถึงต่างจังหวัดที่มีศักยภาพ
บริษัทฯ ยังดำเนินธุรกิจอาคารสำนักงานให้เช่า “ศุภาลัย แกรนด์ ทาวเวอร์”
ซึ่งตั้งอยู่บนทำเลศักยภาพที่สามารถเชื่อมต่อศูนย์กลางธุรกิจ (CBD: Central Business
District) ได้ง่าย ณ วันที่ 31 ธันวาคม 2553 บริษัทฯ มีบริษัทย่อยทั้งสิ้น 4 บริษัท
โดยทุกบริษัทประกอบธุรกิจเกี่ยวกับอสังหาริมทรัพย์ ได้แก่ (1) บริษัท ศุภาลัย พรอพเพอร์ตี้
แมเนจเม้นท์ จำกัด (“SPM”) ซึ่งบริษัทฯถือหุ้นอยู่ร้อยละ 99.91 ประกอบธุรกิจด้านบริหารจัดการ
โรงแรม (2) บริษัท หาดใหญ่นครินทร์ จำกัด (“HN”) ซึ่งบริษัทฯถือหุ้นอยู่ร้อยละ 49.89
ประกอบธุรกิจพัฒนาอสังหาริมทรัพย์ในจังหวัดสงขลา (3) บริษัท ศุภาลัยอิสาน จำกัด (“SPN”)
ซึ่งบริษัทฯถือหุ้นอยู่ร้อยละ 98.77 ประกอบธุรกิจพัฒนาอสังหาริมทรัพย์ในจังหวัดขอนแก่น และ (4)
บริษัท ภูเก็ตเอสเตท จำกัด (“PE”) ซึ่งบริษัทฯถือหุ้นร้อยละ 81.51
ประกอบธุรกิจโรงแรมและบ้านพักตากอากาศเพื่อเช่าระยะยาวที่จังหวัดภูเก็ต

ในระยะเวลากว่า 20 ปีที่ผ่านมา กลุ่มบริษัทได้พัฒนาและเปิดโครงการมาแล้วทั้งหมด 73 โครงการ
มีจุดเด่นในการประกอบธุรกิจ ดังนี้

-   มีผู้บริหารหลักที่มีประสบการณ์ทางด้านการพัฒนาอสังหาริมทรัพย์มากว่า 30 ปี
    จึงสามารถพัฒนาสินค้าที่มีคุณภาพดีตรงตามความต้องการของผู้บริโภคในต้นทุนที่แข่งขันกับตลาดได้

-   มีโครงการกระจายทั่วทุกทิศทางของกรุงเทพมหานครและปริมณฑล รวมทั้งต่างจังหวัด
    และยังมีโครงการที่หลากหลายทั้งอาคารแนวราบและแนวสูง
    ทำให้เพิ่มโอกาสในการขายและกระจายความเสี่ยงในการลงทุน

-   มีการพัฒนาคุณภาพของสินค้าและการบริการอย่างต่อเนื่อง
    จนได้รับการรับรองมาตรฐานสากลระบบ ISO 9001:2000
    ซึ่งมีขอบเขตการควบคุมระบบคุณภาพครบวงจรตลอดการผลิตจนถึงการส่งมอบ
    เพื่อสร้างความเชื่อมั่นแก่ลูกค้า ทำให้สามารถส่งมอบงานแก่ลูกค้าเร็วขึ้น

-   มีการบริหารความเสี่ยงอย่างมีประสิทธิภาพ เพื่อให้สามารถขาย พัฒนา ก่อสร้าง
    และส่งมอบโอนกรรมสิทธิ์ได้เร็ว

-   ปัจจุบัน มีที่ดินที่สะสมไว้แล้วเพียงพอที่จะสามารถพัฒนาโครงการได้อีกประมาณ 2 ปี

ปัจจุบันบริษัทฯ ดำเนินโครงการที่อยู่ระหว่างการขายและพัฒนาจำนวน 45
โครงการประกอบด้วยโครงการบ้านอาศัยแนวราบ 27 โครงการและโครงการอาคารชุด 18
โครงการ โดยในระหว่างปี 2553 บริษัทฯเปิดโครงการใหม่ 14 โครงการ ได้แก่

(1) โครงการ ศุภาลัย วิลล์ พหลโยธิน-จันทรุเบกษา เป็นโครงการบ้านเดี่ยวและบ้านแฝด
แขวงสายไหม เขตสายไหม จังหวัดกรุงเทพฯ

(2) โครงการ ศุภาลัย วิลล์ สายไหม-วัชรพล เป็นโครงการบ้านเดี่ยวและบ้านแฝด ตำบลสายไหม
อำเภอบางเขน จังหวัดกรุงเทพฯ

(3) โครงการ ศุภาลัย พาร์ควิลล์ รามอินทรา 5 เป็นโครงการบ้านเดี่ยว แขวงอนุสาวรีย์
เขตบางเขน จังหวัดกรุงเทพฯ

(4) โครงการ ศุภาลัย การ์เด้นวิลล์ ภูเก็ต เป็นโครงการบ้านเดี่ยว ตำบลป่าคลอก อำเภอถลาง
จังหวัดภูเก็ต

(5) โครงการ ศุภาลัย การ์เด้นวิลล์ แจ้งวัฒนะ-หลักสี่ เป็นโครงการบ้านเดี่ยวและบ้านแฝด
แขวงสีกัน เขตดอนเมือง จังหวัดกรุงเทพฯ

(6) โครงการ ศุภาลัย วิลล์ เชียงใหม่ เป็นโครงการบ้านเดี่ยว ตำบลไชยสถาน อำเภอท่าศาลา
จังหวัดเชียงใหม่

(7) โครงการ ศุภาลัย พาร์ควิลล์ วงแหวน-ราชพฤกษ์ เป็นโครงการบ้านเดี่ยว ตำบลลำโพธิ์
อำเภอบางบัวทอง จังหวัดนนทบุรี

(8) โครงการ ศุภาลัย โนโววิลล์ ติวานนท์-ปทุมธานี เป็นโครงการทาวน์โฮม ตำบลบางขะแยง
อำเภอเมืองปทุมธานี จังหวัดปทุมธานี

(9) โครงการ ศุภาลัย วิลล์ ศรีนครินทร์-กิ่งแก้ว เป็นโครงการทาวน์โฮม ตำบลบางแก้ว
(สำโรงฝั่งเหนือ) อำเภอบางพลี จังหวัดสมุทรปราการ

(10) โครงการ ศุภาลัย การเด้นวิลล์ วงแหวน-ลำลูกกาคลอง 3 เป็นโครงการบ้านเดี่ยว
ตำบลคูคต อำเภอลำลูกกา จังหวัดปทุมธานี

(11) โครงการ ศุภาลัย ริเวอร์ รีสอร์ท เป็นโครงการอาคารชุด ตำบลสำเหร่ อำเภอธนบุรี
จังหวัดกรุงเทพฯ

(12) โครงการ ซิตี้โฮม @ ศรีนครินทร์ เป็นโครงการอาคารชุด แขวงบางนา เขตบางนา
จังหวัดกรุงเทพฯ

(13) โครงการ ศุภาลัย ปาร์ค ราชพฤกษ์-เพชรเกษม เป็นโครงการอาคารชุด ถนนเพชรเกษม
แขวงปากคลองภาษีเจริญ เขตภาษีเจริญ จังหวัด กรุงเทพฯ

(14) โครงการ ศุภาลัย พรีเมียร์ @ ราชเทวี เป็นโครงการอาคารชุด ถนนเพชรบุรี
แขวงถนนเพชรบุรี เขตราชเทวี จังหวัดกรุงเทพฯ

ในปี 2553 บริษัทฯและบริษัทย่อยมีรายได้รวม 11,183.53 ล้านบาท
เพิ่มขึ้นจากปีที่ผ่านมาในอัตราร้อยละ 15 และกำไรสุทธิรวม เท่ากับ 2,564.15 ล้านบาท
เพิ่มขึ้นจากของปีที่ผ่านมาในอัตราร้อยละ 4
เป็นผลมาจากการโอนกรรมสิทธิ์ของโครงการแนวราบและอาคารสูงที่เพิ่มสูงขึ้น
ในขณะที่มาตรการลดหย่อนภาษีธุรกิจเฉพาะและค่าธรรมเนียมการโอนกรรมสิทธิ์ได้หมดอายุลงในระหว่างปี
2553

ณ วันที่ 31 ธันวาคม 2553 และ 2552 บริษัท ฯ และบริษัทย่อยมีสินทรัพย์รวมจำนวน 18,248.53
ล้านบาท และ 15,189.91 ล้านบาทตามลำดับ ในขณะที่หนี้สินรวมจำนวน 8,925.86 ล้านบาทและ
7,368.42 ล้านบาทตามลำดับ โดยมีทุนชำระแล้ว ณ วันที่ 31 ธันวาคม 2553 จำนวน 1,716.55
ล้านบาท

ส่วนที่ 2

ข้อมูลทั่วไป

+-----------------+---+--------------------------------------------------+
| ชื่อ              | : | บริษัท ศุภาลัย จำกัด (มหาชน) (“บริษัท”)                 |
| บริษัทที่ออกหลักทรัพย์ |   |                                                  |
|                 |   | SUPALAI PUBLIC COMPANY LIMITED                   |
+-----------------+---+--------------------------------------------------+
| ประเภทธุรกิจ      | : | พัฒนาอสังหาริมทรัพย์ ให้เช่าและบริการจัดการอสังหาริมทรัพย์    |
+-----------------+---+--------------------------------------------------+
| ที่ตั้งสำนักงานใหญ่   | : | 1011 อาคารศุภาลัยแกรนด์ทาวเวอร์ ถนนพระราม 3          |
|                 |   |                                                  |
|                 |   | แขวงช่องนนทรี เขตยานนาวา กรุงเทพมหานคร 10120        |
+-----------------+---+--------------------------------------------------+
| ทะเบียนเลขที่      | : | 0107535000303                                    |
+-----------------+---+--------------------------------------------------+
| เว็บไซด์บริษัท      | : | www.supalai.com                                  |
+-----------------+---+--------------------------------------------------+
| อีเมลบริษัท        | : | ir_spali@supalai.com                             |
+-----------------+---+--------------------------------------------------+
| โทรศัพท์          | : | 0-2725-8888                                      |
+-----------------+---+--------------------------------------------------+
| โทรสาร          | : | 0-2683-2177                                      |
+-----------------+---+--------------------------------------------------+
| ทุนจดท           | : | 1,716,553,249                                    |
| ะเบียนและชำระแล้ว |   |                                                  |
+-----------------+---+--------------------------------------------------+

บริษัทฯถือหุ้นตั้งแต่ร้อยละ 10 ขึ้นไปในนิติบุคคลดังต่อไปนี้

1.  บริษัท ศุภาลัย พรอพเพอร์ตี้ แมเนจเม้นท์ จำกัด (“SPM”)

  บริษัท ศุภาลัย พรอพเพอร์ตี้ แมเนจเม้นท์ จำกัด
  ดำเนินธุรกิจหลักในการบริหารจัดการโรงแรมศุภาลัยป่าสัก รีสอร์ท ณ วันที่ 31 ธันวาคม 2553
  SPM มีทุนชำระแล้วทั้งสิ้น 25 ล้านบาท โดยมีบริษัทฯ ถือหุ้นร้อยละ 99.91

2.  บริษัท หาดใหญ่นครินทร์ จำกัด (“HN”)*

  บริษัท หาดใหญ่นครินทร์ จำกัด จัดตั้งขึ้นในปี 2531
  จากการรวมกลุ่มของนักธุรกิจอสังหาริมทรัพย์ในจังหวัดสงขลา
  โดยมีวัตถุประสงค์เพื่อขยายการลงทุนไปสู่ภูมิภาค ณ วันที่ 31 ธันวาคม 2553 HN
  มีทุนชำระแล้วทั้งสิ้น 191.5 ล้านบาท โดยมีบริษัทฯ ถือหุ้นร้อยละ 49.89

3.  บริษัท ศุภาลัยอิสาน จำกัด (“SPN”)

  บริษัท ศุภาลัยอิสาน จำกัด จัดตั้งขึ้นในปี 2536
  จากการรวมกลุ่มของนักธุรกิจอสังหาริมทรัพย์ในจังหวัดขอนแก่น
  โดยมีวัตถุประสงค์ในการจัดตั้งเพื่อขยายกิจการอสังหาริมทรัพย์ไปสู่ภูมิภาค
  ซึ่งในขณะนั้นจังหวัดขอนแก่นมีศักยภาพสูงและบริษัทฯ ต้องการลงทุนร่วมกับนักธุรกิจท้องถิ่น ณ วันที่
  31 ธันวาคม 2553 SPN มีทุนชำระแล้วทั้งสิ้น 335.4 ล้านบาท โดยมีบริษัทฯ ถือหุ้นร้อยละ
  98.77

4.  บริษัท ภูเก็ตเอสเตท จำกัด (“PE”)

  บริษัท ภูเก็ตเอสเตท จำกัด จัดตั้งขึ้นในปี 2532 เพื่อซื้อที่ดินที่จังหวัดภูเก็ต ต่อมาในปี 2544 PE
  มีมติให้เพิ่มทุนเพื่อดำเนินการสร้างโรงแรมและรีสอร์ท ณ วันที่ 31 ธันวาคม 2553 SPN
  มีทุนชำระแล้วทั้งสิ้น 307.2 ล้านบาท โดยมีบริษัทฯ ถือหุ้นร้อยละ 81.51